நானோ அறிவியல், தொழில்நுட்ப நிறுவனம்

நானோ அறிவியல், தொழில்நுட்ப நிறுவனம் (Institute of Nano Science and Technology)  என்பது இந்திய அரசின் அறிவியல் மற்றும் தொழில்நுட்பத் துறையின் கீழ் செயல்படும் தன்னாட்சி ஆராய்ச்சி நிறுவனமாகும் (சங்கம் பதிவுச் சட்டம், 1960 இன் கீழ், நானோ அறிவியல் & தொழில்நுட்பம் குறித்த தேசிய இயக்கத்தின் குடையின் கீழ் (நானோ திட்டம்) செயல்படும் நிறுவனம். இது நாட்டின் நலனுக்காக நானோ அறிவியல், தொழில்நுட்பத்தின் வளர்ச்சி, அணுகலை மேம்படுத்துவதை நோக்கமாகக் கொண்டுள்ளது. நானோ அறிவியல், தொழில்நுட்பத் துறையில் ஆராய்ச்சி மற்றும் தயாரிப்புகள்/சாதனங்கள் தொடர்பான தொழில்நுட்பத்தை உருவாக்க இந்நிறுவனம் அமைக்கப்பட்டுள்ளது. வேளாண் நானோ தொழில்நுட்பம், நானோ மருத்துவம், எரிசக்தி மற்றும் சுற்றுச்சூழல் அறிவியல், குவாண்டம் பொருட்கள், சாதன இயற்பியல், நானோ மின்னணுவியல், நுண்ணுயிரியல் அடிப்படையிலான தொழில்நுட்பங்கள், நானோ உயிரித் தொழில்நுட்பம் ஆகிய துறைகளுக்கு முக்கியத்துவம் அளித்து நானோ அறிவியல் மற்றும் தொழில்நுட்பத்தின் மாறுபட்ட மற்றும் வேகமாக வளர்ந்து வரும் துறைகளில் ஆராய்ச்சியை மேற்கொள்வதை இந்த நிறுவனம் நோக்கமாகக் கொண்டுள்ளது.

 அமைப்பும் நிர்வாகமும் 
இந்திய அறிவியல் கழகத்தின் தீபங்கர் தாசு சர்மா தலைமையில், கல்வியாளர்கள், ஆராய்ச்சியாளர்கள், நிர்வாகிகளைக் கொண்ட ஆளுநர்கள் குழுவால் நானோ அறிவியல் மற்றும் தொழில்நுட்ப நிறுவனம் நிர்வகிக்கப்படுகிறது. பெங்களூரில் உள்ள ஜவகர்லால் நேரு மேம்பட்ட அறிவியல் ஆராய்ச்சி மையத்தின் சி. நா. இரா. ராவ் ஆளுநர் குழுவின் நிறுவனத் தலைவராக இருந்தார். அசோக் கே கங்குலி, முன்னாள் இயக்குநரின் கீழ் 2013 சனவரி 3 முதல் நானோ அறிவியல், தொழில்நுட்ப நிறுவனம் தனது செயல்பாடுகளைத் தொடங்கியது. இவரது பதவிக்காலத்திற்குப் பிறகு, 1 சனவரி 2018 முதல் 10 மார்ச் 2020 வரை, கிரெந்திர நாத் கோசு நிறுவனத்தின் செயல் இயக்குநராக பொறுப்பேற்றார். அமிதவ பத்ரா 2020 மார்ச் 11 முதல் புதிதாக நியமிக்கப்பட்ட இயக்குநராக உள்ளார்.

 வளாகம் 
இந்த நிறுவனம் இதன் புதிய வளாகமான பகுதி-81, எசு. ஏஎசு. நகர், மொகாலி-140306, பஞ்சாபிற்கு மாற்றப்பட்டுள்ளது. அசோக் கே கங்குலியின் இயக்குநரின் கீழ் இந்த நிறுவனம் தனது செயல்பாடுகளை (நிர்வாகம் மற்றும் ஆராய்ச்சி) இந்த வளாகத்தில் தொடங்கியது. நானோ அறிவியல், தொழில்நுட்ப நிறுவனம் நிரந்தர வளாகத்தில் அதிநவீன ஆய்வகங்களை அமைப்பதற்கான நிலம் பஞ்சாப் அரசால் ஒதுக்கப்பட்டது. இந்த தளம் மொகாலியின் பகுதி 81இல் உள்ள இந்திய அறிவியல் கல்வி மற்றும் ஆராய்ச்சி நிறுவனத்திற்கு அருகில் உள்ளது.

 வசதிகள் 
இங்கிலாந்து அறிவியலாளர் மைக்கேல் பரடே பெயரால் "பரடே ஆய்வகம்" என்ற ஆராய்ச்சி ஆய்வகம் நானோ அறிவியல், தொழில்நுட்ப நிறுவனத்தில் உள்ளது. நுண்ணோக்கி, அலை வளைவுமானி, சிதறல் அமைப்பு, நிறமாலைமானி, பகுப்பாய்வி, மேற்பரப்பு விவரக்குறிப்பு, மின் வேதியியல் பணிநிலையம், உடனொளிர் அளவி, கலோரி மானி, திண்மப்பாயுமை அளவி ஆகியவை இந்த ஆய்வகத்தில் பொருத்தப்பட்டுள்ளன. இந்திய அறிவியல் கல்வி மற்றும் ஆராய்ச்சி நிறுவனங்களிலும் நானோ அறிவியல், தொழில்நுட்ப நிறுவனம் ஒரு ஆய்வகத்தைக் கொண்டுள்ளது. அணுக்கற்றை நுண்ணோக்கி, அனுப்பீட்டு எலட்டிரான் நுண்ணோக்கி,  அணுவியல் விசை நுண்ணோக்கி போன்ற அதிநவீன எலக்ட்ரானின் நுண்ணோக்கிகள் புற ஊதா நிறமாலை மானி, எப்டிஐஆர், கதிர்தூண்டு ஒளிர்வு நிறமாலை மானி, இராமன் நிறமாலை மானி போன்ற நிறமாலைமானி, ஊடுகதிர் அலை வளைவுமானி,  வெப்பஎடை அளவறிப் பகுப்பாய்வு, வேறுபட்ட வெப்பஎடை அளவறிப் பகுப்பாய்வு  உபகரணங்களும் உள்ளன.

 ஆராய்ச்சி 
நானோ அறிவியல், தொழில்நுட்ப நிறுவனம் நானோ அறிவியல், நானோ தொழில்நுட்பம் ஆகியவற்றின் பல்வேறு அம்சங்களை அடிப்படையாகக் கொண்டு ஆராய்ச்சி செய்கிறது. வேளாண் நானோ தொழில்நுட்பம், உணர்வி, மருத்துவ நானோ தொழில்நுட்பஂ, குவாண்டம் பொருட்கள், சாதன இயற்பியல், ஆற்றல், சுற்றுச்சூழலுக்கான நானோ தொழில்நுட்ப அடிப்படையிலான தீர்வுகள், நானோ உயிரி தொழில்நுட்பம் ஆகியவை இந்நிறுவனத்தின் ஆய்வி முக்கியத்துவம் வாய்ந்த பகுதிகளாகும்.

 வெளி ஆய்வுத் திட்டங்கள் 
நானோ அறிவியல், தொழில்நுட்ப நிறுவனம், 2015 மே மாதம் "பள்ளி தத்தெடுப்பு திட்டம்" மூலம் பரோபகாரத் திட்டத்தினைச் செயல்படுத்தி வருகிறது. இத்திட்டத்தின் கீழ், இந்தியாவில் உள்ள அரசு பள்ளிகளுக்கு தேவையான உள்கட்டமைப்பு, தொழில்நுட்ப தகவல்கள் மற்றும் ஊக்கத்தொகைகளை வழங்குகிறது. இந்த நிறுவனம் தூய்மை இந்தியா, சுகாதார இந்தியா, இந்தியாவில் உற்பத்தி போன்ற அரசாங்க செயல் திட்டங்களிலும் பங்கேற்கிறது.

 மேலும் காண்க 
 இந்தியாவில் உள்ள பல்கலைக்கழகங்களின் பட்டியல்

 மேற்கோள்கள் 

பகுப்பு:நானோதொழினுட்பம்
பகுப்பு:இந்திய அரசுத்துறை நிறுவனங்கள்